Tom Behnke (FP), 1999-02-10:
Jeg har siddet hele dagen i dag og ventet på at få et svar på: Hvad er egentlig årsagen til, at vi skal have den her forespørgselsdebat?
Hvorfor er det egentlig, at nogle partier, som jo - og det er jo ikke nogen hemmelighed - er stærke tilhængere af et stærkere og stærkere EU og udvidelse af samarbejdet, har ønsket en forespørgselsdebat?
Ja, partierne er ikke kommet med noget forslag til vedtagelse, så vi ved egentlig ikke helt konkret, hvad det er, partierne vil opnå med at have en forespørgselsdebat.
Det er vel ikke, fordi vi bare skal snakke om tingene?
Det er vel, fordi man ønsker at komme videre.
Hvor er så den skjulte dagsorden henne?
Hvad er formålet med at rejse den her forespørgselsdebat her i dag?
Hvad ønsker man at opnå?
Det synes jeg stadig væk at vi savner svar på.
Sagen er jo, at vi jo kan samarbejde omkring bekæmpelse af den grænseoverskridende kriminalitet, uden at man behøver at fjerne grænsekontrollen, præcis som det foregår allerede i dag.
Udenrigsministeren sagde i sin tale, at nu kan vi ikke hindre de andre lande i at køre videre. Nej, det er rigtigt i dag, men den mulighed havde vi rent faktisk tilbage i 1993.
Dengang havde man jo travlt med at bilde befolkningen ind, at det kunne man sagtens, og Danmark tog forbehold, og det var noget, der ville komme til at holde.
Overhovedet ikke.
Befolkningen blev narret, befolkningen sagde ja, og nu kører toget.
Og så er det rigtigt, som udenrigsministeren sagde det: Nu kan vi ikke hindre de andre lande i at køre videre.
Sådan som spillereglerne er, så har Danmark jo kun muligheden for at følge trop, ellers vil de andre lande jo træffe passende foranstaltninger, og ve mig om ikke det her Folketing og flertallet skal sikre sig, at vi følger med, når de andre lande går videre.
Vi ved jo, at de Schengenregistre, som er blevet oprettet, ikke er sikre, selv om der ligger masser af personfølsomme oplysninger i dem.
Man kan jo læse overskrifter i aviserne: »Politisamarbejdet fuldt af huller«, hvor justitsministeren også erkender, at systemet ikke er sikkert.
Justitsministeren siger, at det aldrig vil kunne lade sig gøre at lave et system, der er helt sikkert.
Europol udvides og får stadig flere beføjelser, og det er jo ikke nogen hemmelighed, at der er meget stærke kræfter, der arbejder for et egentligt unionspoliti, et forbundspoliti, sådan som vi også kender det fra bl.a. USA.
Deltagelse i Schengensamarbejde og Europol er en udhuling af det ene af de fire danske forbehold.
Både Schengen og Europol udvikler sig og udhuler således dag for dag det danske forbehold.
Det danske forbehold er reelt ikke noget værd mere, og dermed har flertallet i Folketinget og regeringen tilsidesat folkeafstemningen tilbage i 1993. Selvfølgelig skal vi bekæmpe den internationale kriminalitet.
Selvfølgelig skal vi bekæmpe den grænseoverskridende kriminalitet, og det vil vi i Fremskridtspartiet også meget gerne være med til, både når vi taler om narkotika, menneskesmugling, terrorisme, hvidvaskning af penge, og der kunne nævnes mange andre grænseoverskridende, internationale kriminelle handlinger.
Men sagen er jo, at det samarbejde findes allerede i dag, og samarbejdet kan nemt udvides, uden at det behøver at have noget med EU at gøre, og samarbejdet kan ske, samtidig med at vi bevarer grænsekontrollen.
Og grænsekontrollen, som mange i dag har talt hånligt om - det synes jeg er skammeligt - har klart en berettigelse.
Det ønsker man åbenbart at sætte over styr, men det, som man slet ikke har for øje, som er det allerallervigtiste ved grænsekontrollen, er den præventive effekt af, at de kriminelle ved, at her er et svært sted at passere, her er et svært sted at komme over, og derfor vil langt de fleste kriminelle enten helt undlade at gøre det eller passe ganske meget på.
Så lyser det røde lys, og jeg skal så løbe videre til den sidste side og sige, at med hensyn til de fremsatte forslag til vedtagelse er det således, at vi kan støtte forslaget fra SF, og at forslaget fra Dansk Folkeparti også kan opnå vores tilslutning, hvorimod forslaget fra Enhedslisten ikke i denne omgang kan opnå vores tilslutning.